A Franziscu e Maria Deidda

O Franziscu e Maria de’imploro
grazias pro sa ostra criatura,
ch’est bennida a su mundu in custa dura
edade disumana senza coro.

Ma issa in sa doppia natura
chi tenet de Barbagia e Logudoro
crescat bona, piena de decoro
e tenzat de s’onore semper cura.

Sos primos suos passos in sa vida
sustenide cun meda diligenzia
ca troppu est dilicada cuss’impresa.

Che alvure si peset fiorida
pro dare cun sa sua intelligenzia
sos valorosos fruttos de bonesa.